19/03/2020 15:10h



Tota la informació sobre el coronavirus

Actualització de dades: 161 infectats per coronavirus a les Illes Balears, 37 més en 24 hores. El balanç de morts es manté igual que ahir: un home i una dona. La consellera d’Afers Socials, Fina Santiago, ha confirmat avui dos positius i 38 aïllaments a centres de persones amb discapacitat. En aquests moments, però, no hi ha cap cas de Covid-19 a residències de gent gran de les Balears, segons ha confirmat Afers Socials. Hi ha dos casos positus en dos centres diferents de discapcitat que evolucionen favorablement. En el conjunt de residències de majors i de discapcitat de les Balears hi ha 38 persones aïllades, no totes elles, assegura la Conselleria, amb simptomologia lligada al coronavirus.



500 famílies tenen garantit el servei de menjar a domicili durant la crisi del coronavirus

A Menorca ja s’han començat a fer tests ràpids. A l’illa, la sanitat pública només compta amb 20 respiradors i cinc a la privada (clínica Juaneda) i pot atendre un màxim de 15 pacients crítics alhora.

Amb caràcter general, els contagiats són avui un 25% més que el dimecres 18 de març. En el conjunt de l’Estat, hi ha 17.147 persones contagiades de les quals, 939 estan ingressades a l’UCI. En total, segons dades oferides després de la reunió del comitè de seguiment del coronavirus, els morts ja són 767. I d’acord amb les dades que maneja la Conselleria basca de Salut, una de les persones que hauria mort per Covid-19 és una infermera de 52 anys d’aquesta comunitat.

A la vegada, el coordinador del Centre d’Alertes Sanitàries, Fernando Simón, ha dit que encara “no hem arribat al pic i que l’evolució de la pandèmia és l’esperada”. Ha demanat a la població que aguanti la tensió per als dies que han de venir i que ens mantenguem especialment vigilants amb la població de risc.

Ha ressaltat, de fet, que són els majors de 65 anys els que més la pateixen i que, d’acord amb els registres coneguts, només han mort a tot l’Estat 3 persones que tenguessin manco de 65 anys.

Més fons estatals per sanitat i l’atenció social

El govern espanyol posarà a disposició de les comunitats autònomes 210 milions d’euros per fer front a la despesa de la lluita contra el coronavirus.

El ministre de Sanitat, Salvador Illa, ha explicat que s’han incorporat de manera gradual un total de 30.000 professionals sanitaris al Sistema Nacional de Salut per lluitar contra el Covid-19. També ha explicat que s’han lliurat 1,5 milions de mascaretes en els darrers dies.

El vicepresident d’Afers Socials i per a l’Agenda 2030, Pablo Iglesias, ha anunciat per la seva banda la creació d’un fons de 300 milions d’euros per reforçar l’atenció de serveis social i les plantilles de les residències de gent gran.